
/Szürke részek: a hatályos szabályozásból átvett elemek,
Zöld részek: tartalmilag, jogtechnikai okok miatt vagy az önálló ÖR miatt átvett ÚJ elemek,
Sárga részek: eldöntendő szabályozási tartalom./

[1] Martonvásár Város Önkormányzatának Képviselő-testülete e rendeletet azzal a céllal alkotja, hogy megfogalmazza a közösségi együttélés alapvető szabályait annak érdekében, hogy a helyi közösség rendezett környezetét, a békés együttélés lehetőségét és a nyugalmat biztosítsa. Ennek kapcsán pedig a rendelet tartalmazza a legfőbb előírásokat, magatartási szabályokat, valamint azok megsértőjével szembeni jogkövetkezményeket.
[2] Martonvásár Város Önkormányzatának Képviselő-testülete az Alaptörvény 32. cikk (2) bekezdés meghatározott jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában, valamint a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 200. § (1) bekezdés a) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 8. § (1) bekezdés b) pontjában és (2) bekezdésében, valamint 13. § (1) bekezdésének 1., 2., 5. és 17. pontjában meghatározott feladatkörében eljárva a következőket rendeli el:
I. Fejezet
Általános rendelkezések
1. A rendelet hatálya
1. § (1) E rendelet területi hatálya Martonvásár város közigazgatási területére terjed ki, személyi hatálya pedig minden természetes és jogi személyre, jogi személyiséggel nem rendelkező szervezetre, aki/amely jelen rendeletbe ütköző cselekmények valamelyikét elköveti.
(2) E rendelet hatálya nem terjed ki azokra a magatartásokra, amelyek szabálysértésnek vagy bűncselekménynek minősülnek, illetve amelyekre külön jogszabály közigazgatási bírság vagy egyéb jogkövetkezmény alkalmazását rendeli.
2. Értelmező rendelkezések
2. § (1) E rendelet alkalmazása szempontjából:
a) a közösségi együttélés alapvető szabályait sértő magatartás: az a tevékenység vagy mulasztás, vagy jogellenes állapot fenntartásában megnyilvánuló magatartás, amely a társadalomra nem veszélyes, ezért szabálysértésnek vagy bűncselekménynek nem minősül, ugyanakkor a helyi közösség nyugalmát, rendezett együttélését ténylegesen sérti vagy veszélyezteti, és amely e rendelet szerint a közösségi együttélés alapvető szabályait sértő magatartásnak minősül;
b) házirend: a közösségi területek használatára vonatkozóan, az arra jogosult által megállapított vagy elfogadott, a használati szabályokat tartalmazó dokumentum;
c) hulladék: a hulladékról szóló 2012. évi CLXXXV. törvény (a továbbiakban: Ht.) 2. § (1) bekezdésének 23. pontjában meghatározott tárgy vagy anyag, amelytől birtokosa megválik, megválni szándékozik, vagy megválni köteles;
d) közintézmény: az állami vagy önkormányzati feladatot ellátó, a közforgalom számára nyitva álló intézmény (így különösen a hivatal, az oktatási, egészségügyi, kulturális és szociális intézmény);
e) közlekedési eszköz: elektromos vagy más gépi meghajtású, közlekedési céllal használt sport, szabadidős vagy turisztikai eszköz (pl. segway, elektromos roller, elektromos gördeszka, stb.) vagy meghajtásának módjától függetlenül személyszállítási szolgáltatást végző három- vagy több kerekű eszköz;
f) közösségi közlekedési eszköz: a menetrend szerinti közforgalmú személyszállítást végző jármű (így különösen az autóbusz), illetve a vasúti személyszállítás eszköze;
g) köztárgy: a közterületen elhelyezett, közösségi használatra szolgáló berendezés, bútor, építmény, így különösen a pihenőpad, a hulladékgyűjtő edényzet, a korlát és a poller;
h) közterület: a közterület-felügyeletről szóló 1999. évi LXIII. törvény (a továbbiakban: Kftv.) 27. § a) pontjában meghatározott terület;
i) lakókocsi, lakókonténer, ideiglenes épület: a lakhatásra alkalmas, az ingatlanon ideiglenes jelleggel elhelyezett építmény, így különösen a lakókocsi, a lakókonténer és a mobilház;
j) út: a közúti közlekedésről szóló 1988. évi I. törvény 47. § 7. pontjában meghatározott közterület vagy magánterület;
k) zöldterület: állandó növényzettel fedett közterület, amely a település klimatikus viszonyainak megőrzését, javítását, ökológiai rendszerének védelmét, a pihenést és testedzést vagy a díszítő funkciót szolgálja, továbbá az a növényzet nélküli földes, murvás, stb. közterület, amely ezen funkcióknak tesz eleget, de arról a korábbi növényzetet károsító hatások már kipusztították.           
(2) E rendeletben nem szabályozott fogalmak esetében a vonatkozó jogszabályokban – különösen a szabálysértésekről, a hulladékról, a közterület-felügyeletről, a közúti közlekedésről, valamint a temetőkről és a temetkezésről szóló törvényekben, valamint a közterületek használatáról szóló önkormányzati rendeletben – meghatározott fogalmakat kell érteni.
II. Fejezet
A közösségi együttélés alapvető szabályai
3. Közösségi együttélés általános szabályai
3. § A közösségi együttélés alapvető szabályait sértő magatartást valósít meg az, aki egyéb önkormányzati rendeletben rögzített helyi szabályokat megsérti, így különösen, aki Martonvásár Város Önkormányzata Képviselő-testületének 
a) közterületek használatáról szóló,
b) a közterületek tisztántartásáról és a közterületen elhagyott hulladék felszámolásáról szóló,
c) Martonvásár Város Önkormányzata tulajdonában álló helyi közutak kezelésének szakmai szabályairól, továbbá az útépítések, a közterületet érintő közmű- és egyéb építések, valamint az útburkolatbontások szabályozásáról (útrendelet) szóló,
d) zajvédelem helyi szabályairól szóló,
e) a közterület filmforgatási célú használatáról szóló;
f) a közterületek és magánutak elnevezésének, valamint a házszámozás szabályainak megállapításáról szóló
rendeletében foglaltakat megsérti, azokkal ellentétesen jár el.
4. § A fentieken túl a közösségi együttélés alapvető szabályait sértő magatartást valósít meg 
a) aki a temetőben keletkezett hulladékot a temető üzemeltetője által kijelölt gyűjtőhelytől eltérő helyen helyezi el, vagy a temetőben nem keletkezett hulladékot a temető területén helyezi el, kivéve a szelektíven gyűjtött hulladékot, ha azt a megfelelő, arra kijelölt gyűjtőedényben helyezi el;
b) aki belterületen, a kizárólagos tulajdonában álló ingatlanán kívül, az ingatlannal rendelkezésre jogosult hozzájárulása nélkül halotti hamvakat szétszór; 
c) közforgalmú intézménybe vagy temetőbe, játszótérre kedvtelésből tartott állatot beenged vagy bevisz, ide nem értve, ha erre az intézményben szervezett ismeretterjesztő program, kulturális vagy más, közösségi, szabadidős célú rendezvény alkalmából kerül sor, továbbá ide nem értve a segítő kutyát, a közfeladatot ellátó őrző-védő kutyát, valamint a mentőkutyát;
d) állatot közterületen lévő közkifolyóban, vízmedencében, vízfolyásban, dísz-, köz-, illetve szökőkútban fürdet;
e) az, aki a város parkjainak, tematikus parkjainak, játszótereinek használata, ott tartózkodása során az arra jogosult által ezen közösségi területek használatára vonatkozó, elfogadott házirendben megállapított szabályokkal ellentétes cselekményt valósít meg;
f) az, aki az általa tartott vagy felügyelete alatt lévő ebet a közterületen úgy sétáltatja, hogy az eb által okozott    szennyeződés azonnali, a szennyezés elhagyása nélküli eltakarítására alkalmas eszközt nem tart magánál;
g) az az ingatlan tulajdonos aki, Martonvásár Város Önkormányzata Képviselő-testületének helyi építési szabályzatról szóló rendeletében  foglaltakkal ellentétesen telkén lakókocsit, lakókonténert, ideiglenes épületet helyez el;
h) az, aki a közterületen, közforgalom számára megnyitott magánterületen, önkormányzati kezelésben lévő ingatlanon elhelyezett köztárgyat, közterületi bútort, berendezést, berendezéseket (így különösen: pihenőpad, hulladékgyűjtő edényzet, korlát, poller), közparkot, zöldterületet, sétányt, játszóteret, szobrot vagy emlékművet a rendeltetésétől eltérő módon vagy célra használja; 
i) aki zöldterületen arra ki nem jelölt helyen gépjárművel parkol;
j) aki a közterületek használatról szóló önkormányzati rendeletben foglalt szabályoktól eltérően üzemképtelen járművet engedély nélkül, vagy az engedélytől eltérő módon tárol közterületen;
k) aki a közterületen elhelyezett építményre, berendezési tárgyra, fára, oszlopra vagy egyéb köztárgyra – az erre kijelölt hirdetési felület kivételével - plakátot, hirdetést, felhívást vagy egyéb tájékoztató anyagot a közterület kezelőjének engedélye nélkül felragaszt, kifüggeszt, illetve elhelyez (kivételt képez ez alól az erre kijelölt hirdetőfelület);
l) az az ingatlantulajdonos, aki a tulajdonában lévő ingatlan és az önkormányzat kezelésében lévő közút közötti közterületen a közút burkolt útpályájának szélétől számított 1,5 méteren belül, ahol védőkorlát vagy kiemelt szegély található, 0,5 méteren belül, természetes vagy mesterséges akadályt tart, helyez el vagy telepít, kivéve a szabályozás hatálybalépésekor már meglévő növényzetet, a közút kezelője által kihelyezett, engedélyezett forgalom szabályozó és forgalom technikai eszközöket, a közút részét képező építményt, közműszerelvényt;
m) aki a növények telepítésére vonatkozó szabályokat megsérti, különösen:
ma) a legkisebb ültetési, telepítési távolság az ingatlan határától belterületen és kertes mezőgazdasági területen szőlő, valamint 3 méternél magasabbra nem növő gyümölcs- és egyéb bokor, élő sövény esetében 0,50 méter; 3 m-nél magasabbra nem növő fa esetében 1,00 méter; 3 méternél magasabbra növő fa, valamint gyümölcs- és egyéb bokor, élő sövény esetében 2,00 méter,
mb) a legkisebb ültetési, telepítési távolság az ingatlan határától külterületen gyümölcsfa-iskolai nevelés alatt álló növény, továbbá szőlő, gyümölcstermőbokor esetében 1,00 méter; minden egyéb gyümölcstermőbokor esetében 2,00 méter; birs, naspolya, birsalanyra oltott körtefa esetében 2,50 méter; törpealanyra oltott almafa, továbbá meggy-, szilva- és mandulafa esetében 3,00 méter; vadalanyra oltott alma- és körtefa, továbbá kajszi esetében 3,00 méter; cseresznyefa esetében 4,00 méter; dió- és gesztenyefa, továbbá minden fel nem sorolt gyümölcsfa esetében 6,00 méter,
mc) egyéb bokor vagy fa esetében, illetve amennyiben a szomszédos földterület szőlő, gyümölcsös vagy kertes mezőgazdasági területen, érvényes ültetési távolságok: 1 méternél magasabbra nem növő bokor, élő sövény esetében 0,80 méter; 2 méternél magasabbra nem növő bokor, élő sövény esetében 1,20 méter; 2 méternél magasabbra növő bokor, élő sövény esetében 2,00 méter; fa esetében 8,00 méter.

III. Fejezet
Eljárási szabályok és jogkövetkezmények
4. Hatósági eljárás szabályai 
5. § A közösségi együttélés alapvető szabályainak megsértésére vonatkozó eljárás tekintetében Martonvásár Város Önkormányzatának Képviselő-testülete (a továbbiakban: Képviselő-testület) a hatáskör gyakorlását a Martonvásár Város Jegyzőjére (a továbbiakban: Jegyző) ruházza át.
6. § A hatáskör gyakorlója a közösségi együttélés alapvető szabályainak megsértésére vonatkozó közigazgatási hatósági eljárást hivatalból - a hatóság észlelése, más hatóság, szervezet vagy személy bejelentése alapján – folytatja le.
7. § A közösségi együttélés alapvető szabályainak megsértésére vonatkozó közigazgatási hatósági eljárás során az általános közigazgatási rendtartásról szóló 2016. évi CL. törvény (a továbbiakban: Ákr.) szabályait kell alkalmazni, e rendeletben foglalt eltérésekkel.
8. § (1) A közigazgatási hatósági eljárás
a) valamely cselekménnyel megvalósuló, a közösségi együttélés alapvető szabályait sértő magatartás esetén a cselekmény elkövetésétől;
b) mulasztásban megnyilvánuló közösségi együttélés alapvető szabályait sértő magatartás esetén a jogszerű teljesítésre nyitva álló határidő lejártától;
c) jogellenes állapot fenntartásában megnyilvánuló közösségi együttélés alapvető szabályait sértő magatartás esetén a jogellenes állapot megszűnésétől számított hat hónapon belül 
indítható meg.
(2) A közösségi együttélés alapvető szabályait sértő magatartás miatt a cselekmény elkövetésétől, a jogszerű teljesítésre nyitva álló határidő lejártától, valamint a jogellenes állapot megszűnésétől számított egy év elteltével felelősségre vonásnak helye nincs.

5. Ellenőrzési eljárás
9. § (1) A közterület-felügyelő a Kftv.-ben foglalt intézkedési jogosultságain (így különösen a    felvilágosítás kérését, az igazoltatást, a helyszíni bírság kiszabását) túl, a közösségi együttélés alapvető szabályainak betartását a Jegyző megbízásából folyamatosan ellenőrzi, és az észlelt jogsértést – kép- és hangfelvétel  készítésével – dokumentálhatja.
(2) A közterület-felügyelő a közösségi együttélés alapvető szabályait sértő magatartás észlelése esetén: 
a) az elkövetőt a jogsértő magatartás haladéktalan megszüntetésére hívja fel;                                              
b) tájékoztatja az elkövetőt a magatartás jogkövetkezményeiről;
c) a magatartást, annak körülményeit és az érintett adatait a _Jegyzőnek haladéktalanul jelenti
(3) A Jegyző a jelentés alapján – a 14. §-ban foglaltak vizsgálatát követően – a közösségi együttélés alapvető szabályait sértő magatartás miatt közigazgatási hatósági eljárást indít.
(4) Ha a magatartás szabálysértésnek vagy bűncselekménynek minősül, a Jegyző – az eljárás megszüntetése mellett – az ügyet a hatáskörrel rendelkező hatóságnak, illetve a szabálysértési hatóságnak adja át.        
6. Jogkövetkezmények
10. § (1) Közösségi együttélés alapvető szabályainak megsértése esetén közigazgatási bírság kiszabásának van helye.
(2) A közigazgatási bírság kiszabásával kapcsolatos hatáskört:
a) helyszíni bírság esetén a közterület-felügyelő;
b) közigazgatási bírság esetén a Jegyző
gyakorolja. 
(3) A közigazgatási bírság kiszabásával kapcsolatos eljárás során a közigazgatási szabályszegések szankcióiról szóló 2017. évi CXXV. törvény (a továbbiakban: Ksztv.) rendelkezéseit kell alkalmazni.
(4) A cselekvőképességükben korlátozott, illetve a cselekvőképtelen személyekkel szemben helyszíni bírság törvényes képviselő jelenléte nélkül nem szabható ki. 
11. § (1) E rendeletben meghatározott, valamint a 3. § szerinti önkormányzati rendeletekben foglalt, a közösségi együttélés alapvető szabályait sértő magatartás megvalósítása esetén a jogsértővel szemben 50 000 forintig terjedő helyszíni bírság, illetve természetes személlyel szemben 200 000 forintig, jogi személlyel és jogi személyiséggel nem rendelkező szervezettel szemben 2 000 000 forintig terjedő közigazgatási bírság kiszabásának van helye.
(2) A közigazgatási bírság ismételten kiszabható, ha a kötelezett a meghatározott magatartást a bírságot kiszabó döntésben megállapított végrehajtási határidő alatt nem teljesíti, továbbá, ha a meghatározott magatartásra vonatkozó rendelkezést ismételten megszegi.                       
12. § A bírság mértékének meghatározása során – a jogszabályban meghatározott szempontokon túl – mérlegelni kell különösen 
a) a jogsértő magatartás súlyát, a jogellenes állapot fennállásának időtartamát,
b) az okozott érdeksérelem mértékét,
c) a használó jóhiszeműségét, illetve rosszhiszeműségét,  
d) a jogellenes magatartás megszüntetése és az eredeti állapot helyreállítása érdekében tanúsított együttműködő magatartást,                                                                                                                 
e) az ismétlődő jelleget, valamint a jogellenes használat felróhatóságának mértékét.
13. § (1) A közterület-használatra vonatkozó szabályok megsértése esetén a jogkövetkezmény – különösen a bírság – mértékének meghatározása során az alábbi, egymásra épülő súlyozást kell alkalmazni:
a) súlyosabb megítélés alá esik, ha az engedélyköteles közterület-használatot - figyelembe kell venni a jogellenes használat időtartamát és a jogellenesen használt terület nagyságát - engedély nélkül folytatja, illetve ha a bejelentés alapján tudomásul vett, illetve engedéllyel folytatott közterület-használat során az engedélyben, illetve a tudomásulvételben foglaltaktól az engedélyes illetve bejelentő eltér,
b) enyhébben megítélés alá esik, ha közterület használója a bejelentésköteles közterület-használatot a bejelentés megtétele nélkül, illetve a tudomásulvételt megelőzően folytatja.
(2) A bírság kiszabása során figyelembe kell venni a jogellenes használat jellegét, időtartamát és a jogellenesen használt terület nagyságát is.
(3) A közigazgatási bírságot az azt megállapító határozat véglegessé válásától számított 15 napon belül, míg a helyszíni bírságot a kiszabásáról szóló döntés közlésétől számított 30 napon belül kell megfizetni.
(3) Be nem fizetett közigazgatási bírság esetén a Jegyző felhívást küld a kötelezettnek a bírság megfizetésére vonatkozóan. A közigazgatási bírság adók módjára behajtható köztartozás, melynek végrehajtásra való átadásáról a Jegyző intézkedik eredménytelen felhívás esetén.
(4) Be nem fizetett helyszíni bírság esetén a Jegyző szabálysértési eljárást kezdeményezhet.
14. § Nem állapítható meg a közösségi együttélés szabályait sértő magatartás megvalósítása, ha a tevékenységgel, mulasztással vagy jogellenes állapot fenntartásával bűncselekmény vagy szabálysértés valósul meg, vagy a tevékenység, a mulasztás vagy a jogellenes állapot fenntartása esetére más jogszabály egyéb jogkövetkezmény alkalmazását írja elő.
[bookmark: _Hlk241064930]IV. Fejezet
Záró rendelkezések
15. § Ez a rendelet 2027. január 1. napján lép hatályba.
16. § E rendelet rendelkezéseit a hatályba lépését követően indult ügyekben és megismételt eljárásokban kell alkalmazni.
17. § Martonvásár Város Önkormányzata Képviselő-testületének a közterületek és magánutak elnevezésének, valamint a házszámozás szabályainak megállapításáról szóló 23/2016 (XII.14.) önkormányzati rendeletének 18. §-a kiegészül az (5) bekezdéssel a következő szerint:
„(5) Közösségi együttélés alapvető szabályait sértő magatartást valósít meg az, aki e rendeletben foglalt házszámozási szabályokat megszegi. E rendeletben foglaltak megsértése esetén bírság kiszabására Martonvásár Város Önkormányzata Képviselő-testületének a közösségi együttélés alapvető szabályairól, valamint ezek megsértésének és elmulasztásának jogkövetkezményeiről szóló önkormányzati rendeletében meghatározott mértékig és módon kerülhet sor.”
18. § (1) Martonvásár Város Önkormányzata Képviselő-testületének a közterület filmforgatási célú használatáról szóló 19/2013. (XII. 4.) önkormányzati rendeletének 4. § (1) bekezdés a) pontjában a „Dózsa György út” szövegrész helyébe a „Beethoven út” szöveg lép. 
(2) Martonvásár Város Önkormányzata Képviselő-testületének a közterület filmforgatási célú használatáról szóló 19/2013. (XII. 4.) önkormányzati rendeletének 3. §-a kiegészül (5) bekezdéssel a következők szerint:
„(5) Közösségi együttélés alapvető szabályait sértő magatartást valósít meg az, aki e rendeletben foglalt szabályokat megszegi. E rendeletben foglaltak megsértése esetén bírság kiszabására Martonvásár Város Önkormányzata Képviselő-testületének a közösségi együttélés alapvető szabályairól, valamint ezek megsértésének és elmulasztásának jogkövetkezményeiről szóló önkormányzati rendeletében meghatározott mértékig és módon kerülhet sor.”
(3) Hatályát veszti Martonvásár Város Önkormányzata Képviselő-testületének a közterület filmforgatási célú használatáról szóló 19/2013. (XII. 4.) önkormányzati rendeletének 5. § (2) bekezdése.
	Horváth Bálint	Dr. Szabó-Schmidt Katalin
	polgármester	jegyző

Kihirdetve:		Dr. Szabó-Schmidt Katalin
		jegyző

